Albert Uderzo

Elämä ja ura

Uderzo syntyi Ranskan Fismesissä 1927 italialaiseen maahanmuuttajaperheeseen. Hän asui nuoruudessaan Clichy-sous-Bois’ssa ja Pariisin 11. arrondissementissa. Uderzo halusi nuorena lentokonemekaanikoksi, mutta toisen maailmansodan jälkeen hän alkoi piirtää sarjakuvia.
Uderzon ensimmäinen kuvitustyö julkaistiin lapsille ja nuorille suunnatussa Junior -lehdessä jo vuonna 1941, ja vuonna 1946 hän alkoi käsikirjoittamaan ja piirtämään OK -lehdelle sarjakuvia, kuten Arys Buck, Le Prince Rollin ja Belloy. Vuonna 1949 hän aloitti France Dimanche -lehden toimittajana ja kuvittajana. Hän tapasi belgialaisen lehdistösihteerin kautta useita sarjakuvataiteilijoita, muun muassa Jean-Michel Charlierin, jonka kanssa hän jatkoi aiemmin yksin tekemäänsä Belloyta La Wallonie -lehdelle. Pian tämän jälkeen Uderzo tutustui René Goscinnyyn. Heidän ensimmäisiä hahmojaan ovat Joonatan Pistooli ja Umpah-pah, joka oli kehitetty Yhdysvaltojen markkinoita varten mutta jonka julkaiseminen lykkääntyi. Uderzo, Goscinny, Charlier ja Jean Hébrard perusivat 1955 sarjakuvayhtymän. Uderzo jatkoi useiden sarjakuvien piirtämistä, ja 1958 Umpah-pah tuli Tintin-lehteen.
Uderzo oli vuonna 1959 yhdessä Charlierin, Goscinnyn ja Hébrardin kanssa perustamassa Pilote-nimistä sarjakuvalehteä. Hän piirsi lehteen Charlierin kanssa yhteistyössä Haikaralaivue-sarjaa ja Goscinnyn kanssa Asterix-sarjaa. Pienestä gallialaisesta roomalaisvaltaa vastustavasta kylästä kertovasta sarjakuvasta tuli lopulta suuri menestys. Uderzo toimi sarjan piirtäjänä Goscinnyn tehdessä käsikirjoitukset, ja tarinoiden synopsiksen he laativat yhdessä.
Uderzo ja Goscinny jatkoivat myös muiden sarjakuvien tekoa, mutta Uderzo keskittyi pääasiassa Asterixiin vuonna 1967 ilmestyneen Asterix legioonalaisena -albumin jälkeen. Seuraavana vuonna ilmestyi Uderzon ja Goscinnyn ohjaama Asterix ja Kleopatra -elokuva. Vuonna 1976 sai ensi-illan sarjakuvista poikkeavan tarinan sisältävä Asterix valloittaa Rooman, jonka he niin ikään ohjasivat ja tällä kertaa myös käsikirjoittivat. Elokuvasta julkaistiin myös sen tarinan kertova elokuva-albumi ja Uderzon veljen Marcel Uderzon kuvittama sarjakuva. Vuoteen 1977 mennessä Asterixista oli julkaistu 23 sarjakuva-albumia, kolme animaatioelokuvaa, yksi televisioelokuva ja lukuisia oheismateriaaleja.
Goscinny kuoli yllättäen vuonna 1977, kun albumi Asterix Belgiassa oli vielä keskeneräinen. Goscinnyn kuoleman jälkeen Uderzo päätti jatkaa Asterixin kuvittamista ja käsikirjoittamista yksin. Hän perusti 1979 Les Éditions Albert René -kustantamon uusien albumien julkaisemiseksi, ja seuraavana vuonna ilmestyi Uderzon ensimmäinen yksin tekemä Asterix-albumi, Syvä kuilu. Uderzo kirjoitti seuraavan parin vuosikymmenen aikana kaikkiaan yhdeksän Asterix-albumia. Monien Asterix-fanien mielestä kuvittajana aloittaneen Uderzon käsikirjoitukset eivät ole yhtä humoristisia ja ironisia kuin Goscinnyn kirjoittamat. Uderzo itse totesikin suuntaavansa käsikirjoituksensa enemmän lapsille. Siitä huolimatta Uderzon käsikirjoituksista esimerkiksi Syvää kuilua voidaan pitää poliittisena satiirina, sen muun muassa Berliinin muuriin ja vasemmisto–oikeisto-vastakkainasetteluun sisältämien viittauksien vuoksi.
Julkaisuyhtiö Hachetten mukaan Asterix-sarjaa oli syyskuuhun 2011 mennessä myyty kaikkiaan 350 miljoonaa kappaletta ympäri maailmaa. Pian tämän jälkeen 84-vuotias Uderzo ilmoitti lopettavansa Asterixin piirtämisen, koska on ”hieman väsynyt”. Uderzon toistaiseksi viimeiseksi albumiksi jäi Asterixin 50-vuotista taivalta juhlistanut, lokakuussa 2009 julkaistu Asterixin & Obelixin syntymäpäivä. Sarjan uusiksi tekijöiksi Uderzo nimitti käsikirjoittajaksi Jean-Yves Ferrin ja piirtäjäksi Didier Condradin, joiden ensimmäinen albumi Asterix ja piktit julkaistiin lokakuussa 2013. Albumi valmistui Uderzon valvonnan alaisena, ja hän osallistui myös albumin kannen kuvittamiseen.
Uderzo on lopettamisilmoituksestaan huolimatta kuvittanut vanhojen Asterix-albumien uusiin laitoksiin uusia kansikuvia, ja joulukuussa 2013 Uderzo kertoi käsikirjoittavansa vielä Asterix-albumin. Tammikuussa 2015 hän kunnioitti Charlie Hebdon iskun uhrien muistoa julkaisemalla kaksi piirtämäänsä kuvaa, joista toisessa Asterix toteaa: ”Moi aussi je suis un Charlie” (suom. ”Minäkin olen Charlie”) ja toisessa Asterix ja Obelix kumartuvat uhrien muistolle. Vuonna 2019 Ferri ja Condrad kertoivat 91-vuotiaan Uderzon valvovan yhä heidän työtään uusien Asterix-albumien parissa.

Perhe

Uderzon veljiä ovat niin ikään sarjakuvataiteilijana tunnettu Marcel (s. 1933) sekä Bruno (1920–2004), jonka muistolle Uderzo omisti Asterix-albumin Taivas putoaa niskaan. Uderzo meni naimisiin Ada Milanin kanssa vuonna 1953. Heillä on vuonna 1956 syntynyt tytär Sylvie, jonka kanssa Uderzo on ollut julkisuudessa Asterixiin liittyvän oikeustaistelun merkeissä. He sopivat riitansa vuonna 2014.

Sarjakuvia

Pääosa Uderzon 1940-, 1950- ja 1960-luvun sarjakuvista on julkaistu alun perin ranskalaisissa ja belgialaisissa sanoma- ja aikakauslehdissä.